**Anglický jazyk 3. ročník**

Milí rodičia, chcem sa Vám poďakovať za Vašu záslužnú prácu, aj za množstvo trpezlivosti, ktorú vynakladáte pri učení s Vašimi deťmi. Chápem, že je to pre mnohých z Vás náročné, preto sa snažím napísať učivo pre deti čo najzrozumiteľnejšie. Stačí, keď budú postupovať podľa návodu, ktorý im v úlohách dávam. Pre Vás sú určené kľúče, v ktorých sú pomôcky pre Vás, aby ste deti mohli skontrolovať a byť im oporou pri ich samoštúdiu. Pre deti píšem približnú výslovnosť bez fonematických značiek, aby sa im to ľahšie učilo. Opakujem, že je to len približná výslovnosť vzhľadom k tomu, že nie všetka výslovnosť sa dá prepísať do slovenskej podoby. Pri práci je dôležité používať aj obrázkový a slovný slovníček v pracovnom zošite. (Slovníček po lekciu 13 už by mali mať vyfarbený a podčiarknutý, postupne začať lekciu 14) Ako pomocníka odporúčam využívať stránku z Oxfordu, kde sú niektoré cvičenia z učebnice (príbehy, pesničky, hlásky či hry). **PRE ĽAHŠÍ PRÍSTUP PRIKLADÁM V PRÍLOHE STIAHNUTÉ ZVUKOVÉ SÚBORY CVIČENÍ Z UČEBNICE, I VIDEO. (je tam uvedené vždy aj číslo strany a cvičenia, sú to nahrávky na prehratie)** Dúfam, že spoločnými silami zvládneme aj tieto ďalšie dva týždne. Držme si palce. Čo sa týka projektu z minulého týždňa, vôbec nevadí, že ste ho nestihli, keď si nájdete čas, dodatočne mi ho pošlite na adresu v kľúči (domaniza.ulohy@gmail.com). Deti by určite dobrá známka potešila.

<https://elt.oup.com/student/familyandfriends/starter/?cc=sk&selLanguage=sk>

**30.3.2020 – Pohybové činnosti – Akčný chlapec vie bežať**

**- U s.102:** V tejto lekcii sa budeme zameriavať na činnosti (verbs = slovesá.) Tak poďme na to:
 **cv.1** – Slovíčka k téme Action Boy can run! – „äkšn boi kän ran“, (Akčný chlapec vie, dokáže bežať. Akčný chlapec je názov tej hračky, ktorú má Billy.): „ran, flai, wók, tók, swim, klaim“. Slovíčka si ukazuj v knižke, viackrát zopakuj, popros maminu alebo tatina, nech ti ukazuje na rôzne obrázky a ty to skús pomenovať, nezabudni sa pozrieť, ako sa píšu, hovoriť si, ako sa napíšu, zavrieť oči a skúsiť si spomenúť, ako sa to asi písalo ☺,
 **cv.2** – je naša repovačka, kde každé slovo opakujeme 3-krát a danú vec si znázorňujeme, pohyby sú na tebe (ale aby približne znázorňovali danú činnosť, že bežíš, lietaš – náznak rukami, kráčaš, rozprávaš – môžeš použiť svoje 2 ruky, ako sa rozprávajú, plávať, liezť)
 **cv.3** – prečítaj si text a prelož si ho (pomôž si slovníčkom vzadu v PZ, nájdi si L14, pomôžu ti aj obrázky v príbehu, ak niečo nebudeš vedieť, popros maminu alebo tatina). Ak máš možnosť, pozri si aj príbeh. Dala som ho do prílohy alebo ti ho maminka či tatino nájde na stránke, čo som napísala. Ak chceš, môžeš si tento príbeh aj zahrať.
 **stránka z Oxfordu** (hore uvedená) – **Stories Unit 14**: Action Boy can run!, **DVD – Unit 14** – words, story
**- PZ s.102:** A teraz si precvič, čo si sa naučil (naučila)
 **cv.1** – nájdi a zakrúžkuj slová z okienka (spomeň si, ako si sa to učil(a) vyslovovať),
 **cv.2** pozri sa na obrázok a dopíš pomenovanie činnosti. Zopakuješ si, ako sa slová píšu.
Hotovo.

**31.3.2020 - Gramatika – Dokázať, vedieť**

**- U s.103:** cv.1 – pripomeň si príbeh z minulej hodiny, pohľadaj v texte vety, ktoré obsahujú slovo can alebo can´t**,**
 cv.2 – prečítaj si vety a vysvetli podľa obrázka (can čítame ako „kän“, can´t – „kánt“, can = vedieť, dokázať, vyjadrujeme ním, čo daná osoba vie alebo dokáže urobiť, prípadne can´t = nevie, nedokáže. Pri otázkach si všimni, že prvé slovo a osoba – he, môže byť aj she, sa nachádza aj v odpovedi. Zápor urobíme tak, že k slovu can pridáme n´t, ale keďže už tam n je, vynecháme ho, tak z toho vznikne can´t.), pozri U s.127 – Unit 14, prečítaj si a skús si ústne doplniť začiatok alebo koniec viet,
 cv.3 – povedz, čo sa má doplniť do viet, všimni si, či na obrázku je fajka alebo krížik (či danú činnosť vie alebo nevie).
 **DVD – Unit 13** - grammar **Downloads - Listen at home** 1-43 (Sú to vety, kde čo leží)
**- zošit:** **Can – vedieť, dokázať
 He can run. On vie bežať.
 She can´t fly. Ona nedokáže lietať.
 Can he walk? Vie kráčať?
 Yes, he can. / No, he can´t. Áno, vie. / Nie, nevie.**
 can´t = cannotFarebne si napíš nadpis a dôležité slová podľa učebnice.

**- PZ s.103: cv.1** – pozri sa na obrázok a podľa toho, ako sa osoba tvári, napíš, či danú činnosť vie alebo nevie,
 **cv.2** – pozri sa na obrázok a napíš odpoveď na otázku (nezabudni: všimni si, či na obrázku je chlapec, vtedy vyberaj vety so slovom HE, ak je to dievča, tak SHE, ak zvieratko, tak IT)

**2.4.2020 – Pohybové činnosti**

**- U s.104:** Dnes si doplníme ďalšie činnosti: **cv.1** – slovíčka: „rait, dró, sin (také nosové n), dáns, kuk“. Slovíčka si ukazuj v knižke, viackrát zopakuj, popros maminu alebo tatina, nech ti ukazuje na rôzne obrázky a ty to skús pomenovať, nezabudni sa pozrieť, ako sa píšu, hovoriť si, ako sa napíšu, zavrieť oči a skúsiť si spomenúť, ako sa to asi písalo ☺, jasné, že dané činnosti si môžeš aj zacvičiť
 **cv.2** – pieseň si prečítaj a prelož si ho (pomôž si slovníčkom vzadu v PZ, nájdi si L14, pomôžu ti aj obrázky, ak niečo nebudeš vedieť, popros maminu alebo tatina). Ak máš možnosť, pusti si pesničku a skús si ju zaspievať. Dala som ju do prílohy alebo ti ho maminka či tatino nájde na stránke, čo som napísala. Ak chceš, môžeš si túto pesničku zaspievať aj ukazovať jednotlivé činnosti.
 **DVD – Unit 14** – words, song, **stránka z Oxfordu** – **Songs – Unit 14**: I can do anything!
**- PZ s.104: cv.1** – pozri sa na obrázok a napíš, akú činnosť daná osoba dokáže,
 **cv.2** – pozri sa na obrázok slová z okienka do tajničky. Nezabudni si slová aj čítať, overíš si, či si nezabudol (nezabudla) výslovnosť.
Pre dnešok hotovo.

**6.4.2020 – Opakovanie činností**

- Dnes je tvojou úlohou sa zahrať. Zopakuj si slovíčka zo strany 102 a 103 v učebnici. Pripomeň si výslovnosť, aj ako sa slovíčka píšu. Vyfarbi si slovíčka aj v slovníčku a podčiarkni si ich v slovnom slovníčku. (máš to v pracovnom zošite) Precvič si aj pesničku. Ak si pri nej aj zacvičíš, urobíš niečo aj pre svoje zdravie. Tak a môžeme sa ísť zahrať. Popros maminku alebo tatinka, aby sa zahral s tebou. Ukážu ti nejakú činnosť (jasné, že s tých, čo sme sa učili) a ty činnosť zopakuješ a povieš, čo to je. Obmena hry: Mamina alebo tatino ti činnosť povedia po slovensky. Ty tú činnosť zahráš. Ale teraz príde tá zábava. Sám (sama) sa rozhodneš, či danú činnosť vieš alebo nevieš robiť. Takže to podľa toho aj zahráš. Nezabudni pri tom aj povedať: „Aj ken ... (ran)“ „Aj kánt ... (ran)“. (I can ... / I can´t...) Ďalšia obmena: zober si nejakú hračku a zahraj sa s ňou rovnako, ako Billy so svojím Akčným chlapcom. Môžeš mamine hovoriť, čo tvoja hračka dokáže robiť a čo nie. Jasné, že po anglicky. A vieš čo? Môžeš si urobiť aj pexesové kartičky anglicko slovenské.
Prajem príjemnú zábavu.

**7.4.2020 Easter – Veľká noc**

- Túto hodinu venuj sviatku Veľkej noci. Môžeš si ozdobiť kraslicu, či pomôcť maminke s pečením. V Anglicku na Veľkú noc nechodia šibať chlapci dievčatá, ale deti chodia hľadať do parku poschovávané čokoládové dobroty.
- A ďalší týždeň je hotový. Prajem Ti krásnu Veľkú noc, po anglicky Easter – „ístr“ (slabé r), oddýchni si, pozri si rozprávky v televízii a nezabudni sa ísť poprechádzať aj do prírody. A s čokoládou to nepreháňaj, aby Ťa nebolelo bruško.